**Mesterverkutstilling på Munchmuseet**

**Etter å ha vært vist med stor suksess på SFMOMA i San Francisco og på The Met i New York, kommer *Edvard Munch.* *Mellom klokken og sengen* til Munchmuseet.**

Utstillingen mottok strålende kritikker blant annet i The New York Times og San Fransisco Magazine. Den ble også kåret til en av 15 «Most memorable art experiences in New York of 2017» av Forbes. Utstillingen var en viktig anerkjennelse av Munch som en av 1900-tallets mest innflytelsesrike og unike kunstnere innenfor modernismen.

Når den nå vises på Munchmuseet gir den publikum en unik mulighet til å fordype seg i malerier fra hele Munchs karriere.

– Slik får publikum se maleriene i sammenheng samtidig som vi inviterer til et dypdykk i de maleriske elementene ved hvert enkelt kunstverk. Munchs bilder har en spesiell evne til å bevege oss og denne utstillingen gir et godt innblikk i hva det er ved maleren Munch som fortsetter å fascinere nye generasjoner, sier kurator for utstillingen, Jon Ove Steihaug.

De 38 utvalgte kunstverkene viser mange av Munchs ubestridte mesterverk fra hele hans 60 år lange kunstnerskap, og tar utgangspunkt i et av hans aller siste og viktigste selvportrett, *Mellom klokken og sengen*. Utstillingen er et samarbeidsprosjekt med SFMOMA og The Met, og utvalget er gjort i samarbeid med disse.

Munch holdt seg aldri til en metode eller måte å male på, hverken teknisk eller motivmessig. Gjennom de utvalgte verkene blir vi vist bredden i Munchs maleteknikker og variasjon både i arbeidsteknikk og resultat. Dette kan publikum studere i detalj med god hjelp fra spesialdesignede møbler fra Snøhetta. Disse kan man enten sitte eller ligge på og slik inviteres besøkende til å studere enkeltmaleriene i ro og mak. Liggende i møblene kan publikum også studere skjermer i taket som viser noen av kunstverkene filmet i sakte bevegelse.

Utstillingen viser malerier som spenner fra hele Munchs karriere, men de fleste verkene er hentet fra den senere perioden.

– Selv om han skapte mange av sine mest berømte kunstverk i 1890-årene, viser utstillingen at han var en vital og engasjerende kunstner også etter århundreskiftet, sier Steihaug.

I forbindelse med utstillingen utgis det en katalog med tekster som gir et dypdykk i utstillingens tema. Blant bidragsyterne er forfatter Karl Ove Knausgård, kurator ved Munchmuseet, Jon-Ove Steihaug, kurator ved SF MOMA, Gary Garrels og kurator ved The Met, Sheena Wagstaff.

Utstillingen åpner for publikum 10. mai og står til 9. september.

**For mer informasjon og bilder:**

Gitte Skilbred, kommunikasjonsdirektør.

E: gitte.skilbred@munchmuseet.no

T: 970 57 819